Styrelsesvedtægt for Ung Fredericia

Ung Fredericia er etableret efter reglerne om fælles ledelse i Folkeskoleloven (nr. LBK 665 af 20. juni 2014) § 24b.

Ungdomsskoletilbuddet er etableret efter Ungdomsskoleloven (nr. LBK 375 af 4. april 2014), og 10. klasse er etableret efter Folkeskoleloven (nr. LBK 665 af 20. juni 2014 kapitel 2a) samt Fredericia Kommunes Styrelsesvedtægt for folkeskoleområdet.

Derudover er denne styrelsesvedtægt fastsat i henhold til bekendtgørelse om elevråd i Folkeskolen (BEK 695 af 23. juni 2014).

**§1**

**Bestyrelsens sammensætning og valg.**

Ved Fredericia Ungdomsskole og 10´ende Fredericia oprettes en fælles bestyrelse.

**Stk. 2.**

Bestyrelsen består af,

* 2 repræsentanter udpeget af Byrådet. (Valgt for 4 år)
* 2 repræsentanter for arbejdsmarkedets parter udpeget af Byrådet efter indstilling forslag fra de stedlige organisationer. (Valgt for 4 år)
* 2 medarbejderrepræsentanter, heraf 1repræsentant fra 10. klassetilbuddet og en repræsentant fra den øvrige ungdomsskolevirksomhed.(Valgt for 1 år)
* 2 forældrerepræsentanter. (Valgt for 1 år)
* 2 elevrepræsentanter, heraf en repræsentant for 10. klassetilbuddet og en repræsentant fra den øvrige ungdomsskolevirksomhed. (Valgt for 1 år)
* 1 repræsentant fra Fredericia Ungebyråd. (Valgt for 2 år)

**Stk. 3.** For hvert medlem af bestyrelsen udpeges en personlig stedfortræder. Udpegningen sker hos de relevante parter.

**Stk. 4.** Samtlige medlemmer af bestyrelsen har stemmeret. Ungebyrådsrepræsentanten og elevrepræsentanterne må dog ikke deltage i afstemning om eller overvære den del af forhandlingerne, der angår sager vedrørende enkeltpersoner.

**Stk. 5.** Blandt afdelingsskolelederne ved afdelinger med overbygning udpeges 1 repræsentant til – uden stemmeret – at deltage i bestyrelsens møder.

**Stk. 6.** Blandt distriktsfritidslederne udpeges 1 repræsentant til – uden stemmeret – at deltage i bestyrelsens møder.

**Stk. 7.** Fredericia Kommunes Handicapråd udpeger 1 repræsentant til – uden stemmeret – at deltage i bestyrelsens møder.

**Stk. 8.** Lederen af Ung Fredericia samt dennes stedfortræder deltager uden stemmeret. Stedfortræderen fører protokollen for bestyrelsen.

**§2**

Byrådsrepræsentanterne og deres stedfortrædere udpeges blandt byrådets medlemmer umiddelbart efter hvert kommunalvalg.

**Stk. 2.** Ungebyrådsrepræsentanten og dennes stedfortræder vælges blandt ungebyrådets medlemmer.

**Stk. 3.** Arbejdsmarkedsrepræsentanterne og deres stedfortrædere udpeges af byrådet, umiddelbart efter hvert kommunalvalg, efter forslag fra de stedlige organisationer.

**Stk. 4.** Lederen af Ung Fredericia indkalder samtlige månedslønnede (min. 8. ugentlige timer) medarbejdere til en valghandling for henholdsvis 10. klassetilbuddet og Ungdomsskolevirksomheden. Valghandlingen afholdes ved hvert skoleårs begyndelse.

Alle månedslønnede medarbejdere kan stille op til valg. Den medarbejder, der har fået flest stemmer, er valgt.

Første stedfortræder vælges efter samme fremgangsmåde. Ved stemmelighed trækkes lod.

**Stk. 5.** Forældreældrerepræsentanterne vælges på et fælles forældrearrangement for forældre tilknyttet 10. klassetilbuddet. Arrangementet afholdes ved hvert skoleårs begyndelse.

Valgbare er forældre til elever i 10. klassetilbuddet.

Valget gælder for et skoleår.

**Stk. 6.** Elevrepræsentanterne og deres stedfortrædere vælges af og blandt elevrådet/elevforsamlingen i henholdsvis 10. klassetilbuddet og Ungdomsskolen.

Valget afholdes ved hvert skoleårs begyndelse og gælder for et år ad gangen. De elever som har fået flest stemmer er valgt.
Stedfortrædere vælges efter samme fremgangsmåde.

**§3**

Bestyrelsen for Ung Fredericia følger byrådets valgperiode. Bestyrelsen fungerer indtil udgangen af måneden før byrådets tiltrædelse.

**§4**

På bestyrelsens første møde vælger de stemmeberettede medlemmer en af de i § 1 stk. 2 nævnte repræsentanter til formand og næstformand ved bundet flertalsvalg.

**Mødevirksomhed og forretningsorden.**

**§5**

Bestyrelsens udøver alene sin virksomhed gennem møder. Møderne afholdes for lukkede døre.

**Stk. 2.** Bestyrelsen kan indbyde andre til at deltage i møderne, når der behandles spørgsmål af særlig interesse for dem. Bestyrelsen kan indbyde andre med særlig indsigt til behandling af et punkt på dagsordenen.

**Stk. 3.** Formanden fastsætter tid og sted for møderne og indkalder med mindst 10 dages varsel.

**Stk. 4.** Formanden fastsætter mødernes dagsorden. Dagsorden med tilhørende bilag udsendes pr. mail senest 4 hverdage før mødets afholdelse.

**Stk. 5.** Ethvert medlem kan få optaget punkter på dagsordenen. Sådanne punkter skal meddeles formanden senest 8 dage før mødet.

**Stk. 6.** Når mindst 3 bestyrelsesmedlemmer anmoder herom, skal formanden inden 14 dage indkalde til møde og sætte de sager på dagsordenen, som de 3 medlemmer ønsker behandlet.

**Stk. 7.** I særlige tilfælde kan formanden indkalde til møde med kortere varsel. Når mødet indkaldes, skal formanden så vidt muligt forinden underrette medlemmerne og de tilforordnede om de sager, der skal behandles på mødet.

**Stk. 8.** Er et medlem forhindret i at deltage i et bestyrelsesmøde, deltager så vidt muligt stedfortræderen.

**Stk. 9.** I formandens fravær leder næstformanden møderne. Formanden drager omsorg for udførelsen af de trufne beslutninger.

**§6**

Bestyrelsen er beslutningsdygtig, når mindst 6 af de stemmeberettigede medlemmer er til stede. Beslutninger træffes med almindeligt stemmeflertal. I tilfælde af stemmelighed er formandens stemme udslaggivende. Der kan kun stemmes ved personligt fremmøde.

**§7**

Der føres protokol over bestyrelsens beslutninger. I beslutningsprotokollen anføres for hvert møde, hvilke personer, der har været tilstede.

**Stk. 2.** Bestyrelsens medlemmer er berettiget til, i kort form, at få tilført mindretalsudtalelser til protokollen.

**Stk. 3.** Protokollen underskrives af bestyrelsens medlemmer og tilforordnede ved mødets afslutning.

**Stk. 4.** Efter hvert bestyrelsesmøde offentliggøres beslutningsreferat på Ung Fredericias hjemmeside.

**§8**

Der ydes ikke diæter for deltagelse i bestyrelsens møder og for deltagelse i kurser mv., og der ydes ikke erstatning for tabt arbejdsfortjeneste.

**Bestyrelsens beføjelser.**

**§9**

Bestyrelsen udøver sin virksomhed inden for de mål og rammer, der er fastlagt af kommunalbestyrelsen.

**Stk. 2.** Bestyrelsens opgaver er angivet i bekendtgørelse lov om ungdomsskoler LBK nr. 375 af 4. april 2014 samt i Folkeskoleloven LBK nr. 665 af 20. juni 2014.

**§10**

Den fælles bestyrelse varetager de opgaver, der i Folkeskoleloven og lov om ungdomsskoler er henlagt til hhv. skolebestyrelsen og ungdomsskolebestyrelsen.

Stk. 2. Beslutninger, der alene har betydning for ungdomsskolens virksomhed, træffes af de medlemmer, der er repræsentanter for ungdomsskolen.

Stk. 3. Beslutninger, der alene har betydning for folkeskolens virksomhed, træffes af de medlemmer, der er repræsentanter for folkeskolen.

Stk. 4. Bestyrelsen udarbejder, inden for den af byrådet fastsatte beløbsramme, budget for Fredericia ungdomsskole og 10´ende Fredericia. Bestyrelsen kan ikke selvstændigt omplacere økonomiske ressourcer mellem de to områder.

Stk. 5. Bestyrelsen sørger for, at der udsendes tilbud om deltagelse i ungdomsskolevirksomhed samt i 10. klassetilbuddet.

Stk. 6. Bestyrelsen kan stille forslag til byrådet om tilvejebringelse og forbedring af lokaler, der anvendes af Ung Fredericia, og om lokalernes forsyning med materiel og inventar.

Stk. 7. Bestyrelsen afgiver indstilling til byrådet om ansættelse og afskedigelse af leder af Ung Fredericia.

Stk. 8. Lederen af Ung Fredericia ansætter og afskediger øvrige medarbejdere i Ung Fredericia jvf. Fredericia Kommunes retningslinjer. Bestyrelsen og lederen af det aktuelle ansvarsområdet er repræsenteret i ansættelsesudvalg for ansættelse af månedslønnede personale.

Stk. 9. Bestyrelsen kan afgive indstilling til byrådet om ændring af ungdomsskoletilbuddet; jvf. Lovens § 3, stk. 2, om undervisning i færdselslære og i knallertkørsel, heltidsundervisning samt andre aktiviteter, og § 3, stk. 3, om klub- og anden fritidsvirksomhed.

Stk. 10. Bestyrelsen kan afgive indstilling til byrådet om udvidelse af ungdomsskolens aldersgrænser, om henvisning/optagelse af unge til/fra andre kommuner, og om befordringsordninger i forbindelse med ungdomsskolevirksomhed.

Stk. 11. Bestyrelsen kan afgive udtalelse og stille forslag til byrådet om alle spørgsmål, der vedrører Ung Fredericia.

Den kan afgive udtalelse om alle spørgsmål, som byrådet forelægger den.

**Elevråd**

**§11**

Skolens elever kan danne et elevråd til varetagelse af deres interesser over for Ung Fredericia og de kommunale myndigheder.

Stk. 2. I stedet for et elevråd kan der etableres en elevforsamling/elevforsamlinger.

**§12**

Denne vedtægt træder i kraft pr. 1. august 2015.

Ændring af styrelsesvedtægten kan kun foretages af Byrådet efter indhentet udtalelse fra bestyrelsen for Ung Fredericia.

Godkendt af Fredericia Byråd den dd. mm. 2015.